钦定古今图书集成/理学汇编/学行典/第190卷 > 黄赟
## 钦定古今图书集成/理学汇编/学行典/第190卷 > 黄赟

按《元史孝友传》：“黄赟，字止敬，临江人。父君道，延祐闲
求官京师，留赟江南。时赟年幼，及既长，闻其父娶后
妻居永平，乃往省之，则父殁已三年矣。庶母闻赟来，
尽挟其赀去更嫁，拒不见赟。赟号哭语人曰：‘吾之来，
为省吾父也。今不幸吾父已殁，思奉其柩归而窆之，
莫知其墓。苟得见庶母，示以葬所，死不恨矣。尚忍利
遗财耶’？”久之，闻庶母居海滨，亟裹粮往，庶母复拒之，
三日不纳。庶母之弟怜之，与偕至永平属县乐亭，求
父墓，又弗得。赟哭祷于神。一夕，梦老父以杖指葬处
曰：“见片砖即可得。”明日，就其地求之，庶母之弟曰：“真
是已敛时，有某物可验。”启朽棺，得父骨以归。